En 40-årig mand anmeldte tirsdag klokken 9.40, at han havde fundet en død kvinde i sin sofa. Politiet fandt henvendelsen mystisk og indledte undersøgelser, efter at den 51-årig kvinde ganske rigtigt var fundet død i mandens lejlighed. Det oplyser vagtchef ved Midt- og Vestjyllands Politi Ole Vangsted. - Manden er blevet anholdt og løsladt igen uden at blive fremstillet. Men vi har sigtet ham for vold med døden til følge, lyder det fra vagtchefen. Anholdelse og sigtelse sker dels for at sikre den 40-åriges rettigheder og dels for at få mulighed for at lave en personundersøgelse af manden, fortæller Ole Vangsted. De to personer kender hinanden på forhånd, men danner ikke par og er ikke i familie, oplyser vagtchefen. Omstændighederne omkring kvindens død er endnu uklare.

Opsummering:
Omstændighederne er endnu uklare, men en 51-årig kvinde er tirsdag fundet død på en sofa i en lejlighed i Hanstholm.